Til Arbeids- og sosialkomiteen

**FLERE I JOBB**

Forbundet for Ledelse og Teknikk (FLT) takker for å få komme med innspill til statsbudsjettet. Vi har følgende innspill.

Økt bevilgning – flere plasser

FLT er glade for økningen i bevilgningen til arbeidsmarkedstiltak. 238 millioner er satt av ekstra til tiltaksplasser neste år. Vi er særlig positive til at dette skjer i en situasjon der arbeidsledigheten også er lav. Tidligere har man kuttet i tiltaksbudsjettet når ledigheten går ned. Det har rammet utsatte grupper som trenger tett og brei oppfølging inn arbeid uansett om det er gode eller dårlige tider økonomisk. Arbeidsmarkedstiltak er et viktig virkemiddel for å øke arbeidsstyrken uavhengig av konjunkturene.

Fire av fem tiltaksplasser går til personer med nedsatt arbeidsevne. Forskning viser at arbeidsmarkedstiltak har bedre effekt for utsatte grupper i gode tider. Siden arbeidsmarkedet fortsatt er gunstig er det viktig at antall tiltaksplasser for dem som står lengst unna arbeidsmarkedet ikke reduseres. Tiltaksbudsjettet har vært kuttet de siste årene. Selv med en økning i tiltaksbudsjettet, både i revidert og nå i forslag til nytt statsbudsjett, er ikke kuttene tatt igjen. Etter budsjettforslaget vil antall tiltaksplasser per måned i 2024 ligge på om lag 60 000. I underkant av 50 000 plasser er forbehold personer med nedsatt arbeidsevne. Dette betyr at det kun er omtrent 25 % prosent av jobbsøkerne i denne gruppen som til enhver tid vil stå i et arbeidsrettet tiltak.

Prioriter Arbeidsforberedende trening (AFT)

De mest utsatte arbeidssøkerne bør prioriteres gjennom å øke antall plasser i tiltaket Arbeidsforberedende trening. Vi vil videre vise til at Nav har økt innsatsen i egenregi, på bekostning av AFT. Proba har dokumentert at Nav følger opp grupper som står nærmere arbeidsmarkedet enn det tiltaksarrangørene gjorde. I praksis betyr dette at tiltak for de mest utsatte gruppene har blitt bygget ned de siste årene. FLT tror ikke dette har vært Stortinget sin intensjon med bevilgningene, da AFT er det best egnede tiltaket for å få de mest utsatte inn i jobb. Tiltaksarrangørene har en mer sammensatt og spesialisert kompetanse enn det NAV har når det gjelder å følge opp grupper som står langt unna arbeid.

Forslag til merknad: «Stortinget ber regjeringen komme tilbake til Stortinget med et forslag til en balansert arbeidsdeling mellom tiltakene i NAVs egenregi og tiltakene de forhåndsgodkjente tiltaksleverandørene leverer».

Flere plasser i VTA

Det bevilges 500 flere plasser. Det er et stykke på rett vei, men på langt nær nok. Målet må være 1000 nye VTA plasser hvert år til behovet er dekket.

Sammen for arbeidsinkludering

FLT er bidragsytere i et nytt nettverk for arbeidsinkludering bestående av organisasjonene ASVL, Arbeid & Inkludering i NHO, Samfunnsbedriftene, Virke, Norsk Forbund for Utviklingshemmede, Funksjonshemmedes Fellesorganisasjon, Forbundet for Ledelse og Teknikk og Fellesforbundet. Organisasjonene er enige om følgende mål i forbindelse med statsbudsjettet for 2024:

•       Styrke arbeidsmarkedstiltakene

•       1.000 nye VTA-plasser hvert år i en forpliktende plan til behovet er dekket

•       Styrke AFT-tiltaket, må få et eget kapittel i statsbudsjettet slik at det ikke er konjunkturavhengig.

•       Styrke den individuelle oppfølgingen i tiltakene

•       Rammen for funksjonsassistanse må økes

Vi håper å bli hørt på disse innspillene.

Med hilsen

Ulf Madsen

forbundsleder

Forbundet for Ledelse og Teknikk